Da Anne Honoré Østergaard var i fuld gang med at pakke sit kontor ned på Christiansborg, efter hun ikke blev valgt ind i folketinget igen, tænkte hun, at hun ville sende sine kollegaer en farvel mail. - Der er over 1000 mennesker på Christiansborg, og man har ikke så meget tid til at få pakket ned, så det er langt fra alle, man får sagt farvel til, forklarer den nordjyske politiker og fortsætter. - Jeg tænkte derfor, at jeg ville sende en mail ud, hvor jeg skrev tak for denne gang, nu hvor min rejse er slut. Fik sat gang i kollegaerne Den afskeds-mail endte i god jord hos mange af kollegaerne, der sendte søde svar tilbage. Alligevel modtog Anne Honoré Østergaard også en underlig respons fra sin nordjyske kollega Bjarne Laustsen (S). - Bjarne skrev noget tilbage med, at jeg "langt fra var færdig", og at jeg "stadig havde en masse plakater, som skulle pilles ned", fortæller Anne Honoré Østergaard og forklarer, at hun selv, hendes mand og mange andre har været i fuld sving med at få pillet plakaterne ned, og at der slet ikke er tale om særlig mange plakater, som mangler. - Jeg svarede ikke Bjarne tilbage, for jeg tænkte, at det måtte han selv om, men der var nogle andre kollegaer, som gjorde, fortæller hun. En af kollegerne, som har svaret igen på Bjarne Laustsens mail, er Mette Abildgaard (K), der også var ude på Twitter og kommentere på situationen. Se hendes tweet herunder: Erkender fejl Om situationen forklarer Bjarne Laustsen selv, at det hele bunder i en fejl. - Jeg kom til at lave et svar til alle på mailen, hvilket selvfølgelig ikke var meningen, da jeg egentlig bare ville have henvendt mig personligt til Anne, forklarer han og fortsætter: - Jeg havde set Annes opslag på Facebook dagen forinden, hvor hun havde skrevet, at hvis man så hendes plakater, måtte man gerne skrive, og jeg havde set flere plakater af hendes, fortæller Bjarne Laustsen, der også forklarer, at man jo skal tage sine plakater ned, uanset om man bliver valgt ind eller ej. Bjarne Laustsen har heller ikke yderligere kommentarer til de resterende kolleger fra Christiansborg, som har kommenteret på mailkorrespondancen. - Det må de egentlig selv om. Nu har jeg forklaret, at det bunder i en fejl, konstaterer han.

Referat:
Anne Honoré Østergaards fælles farvel-mail har fået kollegerne på Christiansborg op ad stolene.